   دبئي (ويب ڊيسڪ) ڪورونا وائرس سبب تبديل ٿيندڙ صورتحال ۾ هلندڙ سال آڪٽوبر ۾ شيڊيول ٽي ٽوئنٽي ورلڊ ڪپ ۽ عورتن جو عالمي ڪپ ملتوي ڪرڻ جي حوالي سان اڃا تائين ڪا تجويز سامهون ناهي اچي سگهي پر فيصلو ٿيو ته حالتن موجب رٿابندي ميزبان ملڪ جي مشاورت سان ڪئي ويندي. ان ڏس ۾ انٽرنيشنل ڪرڪيٽ ڪائونسل جو چوڻ آهي ته ٽي ٽوئنٽي ورلڊ ڪپ ۽ وومينز ورلڊ ڪپ جي پلاننگ شيڊيول موجب جاري رکڻ تي اتفاق ٿيو آهي. خميس ڏينهن آءِ سي سي جي چيف ايگزيڪيوٽو ڪميٽي جو اجلاس ٿيو، جنهن ۾ ٽيسٽ کيڏندڙ ملڪن پنهنجي پنهنجي ملڪ ۾ ڪورونا جي صورتحال ۾ ڪرڪيٽ تي اثرن بابت ڳالهايو. ذميوار ذريعن موجب تيزي سان تبديل ٿيندڙ صورتحال ۾ ڪو حتمي فيصلو نه ٿي سگهيو پر صورتحال کي مانيٽر ڪرڻ تي اتفاق ڪيو ويو. آءِ سي سي جي پڌرائيءَ موجب چيف ايگزيڪيوٽو ڪميٽي جي اجلاس ۾ ورلڊ ٽيسٽ چيمپيئن شپ ۽ ڪرڪيٽ ورلڊ ڪپ سپر ليگ تي ڪو فيصلو نه ٿي سگهيو، آءِ سي سي ٽيسٽ چيمپيئن شپ ۽ ون ڊي ليگ تي فيصلو صورتحال واضح ٿيڻ کانپوءِ ڪيو ويندو. ٽيلي ڪانفرنس ۾ ٽي ٽوئنٽي ورلڊ ڪپ ۽ وومينز ورلڊ ڪپ جي حوالي سان غور ويچار ڪيو ويو. ذريعن موجب ڪرڪيٽ آسٽريليا جو چوڻ آهي ته آڪٽوبر، نومبر ۾ ٽي ٽوئنٽي ورلڊ ڪپ شيڊيول موجب ٿيندو پر ڪورونا جي موجوده صورتحال کي سامهون رکندي حڪومتي گائيڊ لائنز تي به غور ڪيو ويندو.